Ilustracija: Radio Imotski

ANTE P. zvani Ustaša priveden je zbog jučerašnje pucnjave u Imotskom u kojoj je ranjen 30-godišnjak. Okršaj se dogodio na terasi kafića u središtu grada oko 3 sata ujutro. Ustaša je navodno loše primio nekakve objave na Facebooku. Uzrujao se i posegao za oružjem.

Uhitili ga za sat vremena, nije pružao otpor

Ustaša se pošteno raspucao. Ispalio je nekoliko hitaca. Dva metka su oštetila inventar kafića, probušen je barski stol, a i drvena stijenka terase. Jedan metak je prošao kroz parkirani VW Vento. Mladića je metak pogodio u kažiprst. Prevezen je u splitsku bolnicu i operiran. Prst mu je amputiran.

Policija nije imala većih teškoća sa pronalaženjem osumnjičenika koji je uhićen za otprilike sat vremena u blizini kafića. Nije pružao otpor. Policija, kako doznajemo, nije pronašla oružje iz kojeg je pucano.

Tekst se nastavlja ispod oglasa

Izašao iz zatvora prije pola godine

Ustaša je prijavljen za pokušaj ubojstva te opće opasnu radnju jer su se za vrijeme pucnjave na terasi nalazile još četiri osobe.

Nakon kriminalističkog istraživanja, predan je pritvorskom nadzorniku. Slijedi mu ispitivanje u Državnom odvjetništvu i najvjerojatnije pritvaranje s obzirom da se radi o starom znancu policije koji je prijavljivan za krađe. Iz zatvora je izašao prije šest mjeseci.